22 sarnaqäwi: Joseyaruw katuntapxi
JOSEYAX 17 maranikïskänwa Egipto markar apapkäna ukhaxa. Ukat Potifar sat jaqiruw aljapxäna. Uka Potifar chachasti Faraón sata Egipto apnaqiritakiw irnaqäna.
Joseyax uywiripatakix taqi chuymaw kuns luräna. Ukatwa jilsxän ukhaxa, Potifarax utap uñjirit utt’ayxäna. ¿Jichhax kunatsa Joseyax katuntataxa? Potifaran warmipan juchapatwa.
Joseyax jilsxän ukhaxa suma uñtani waynänwa, ukatwa Potifaran warmipax jupamp ikintasiñ munäna. Ukampis Joseyax janiw munkänti, kunattix uk lurañax jan walïtap yatïnwa. Jan munipanxa uka warmix wal thithïna. Ukatwa, chachapax utar purinïn ukhaxa, akham sasa k’arisïna: ‘¡Uka jan wali waynax nayamp ikintasiñ muni!’ sasa. Potifarax warmipar ist’asaxa Joseyatakix wal colerasïna. Ukatwa carcelar katuntayäna.
Carcel uñjirix Joseyan suma jaqïtapwa uñjäna. Ukatwa carcelankiri jaqinak uñjirit uchäna. Ukatxa, vino askatiripampi ukat t’ant’a luriripampiw Faraonar colerayapxäna, ukatwa carcelar katuntayäna. Mä arumaxa, uka jaqinakaw samkasipxäna, ukampis kun sañs munpacha uk janiw yatipkänti. Ukatwa Joseyax qhipüruxa: ‘Samkanakam yatiyapxita’ sänxa. Joseyasti Diosan yanapt’apampiwa uka samkanak qhanañchäna.
Vino askatirirusti Joseyax akham sänwa: ‘Kimsürut mistxäta, wasitampiw Faraonar vino askatxäta’ sasa. Ukatxa sarakïnwa: ‘Mistusaxa, Faraonar nayat yatiyätawa, carcelat mistuñ yanapt’ita’ sasa. Ukampis t’ant’a luririrux Joseyax akham sarakïnwa: ‘Akat kimsürutsti Faraonax jiwayätamwa’ sasa.
Kunjamtï Joseyax siskäna ukhamaw kimsürutxa phuqasïna. T’ant’a luririruxa Faraonax jiwayänwa. Ukat vino askatirirusti carcelat apsxänwa ukat wasitampiw Faraonar vino askatxäna. ¡Ukampis janiw Joseyat amtaskänti! Janiw Faraonarux yatiykänti, Joseyax carcelankaskakïnwa.
Génesis 39:1-23; 40:1-23.
Jiskt’äwinaka
- ¿Qhawqha maranïxansa Joseyax Egiptor apapkäna ukhaxa, Egiptor purïna ukhax kamachänsa?
- ¿Kunatsa Joseyar katuntapxäna?
- ¿Joseyax carcelan kuns luräna?
- ¿Joseyax Faraonan vino askatiripatakisa t’ant’a luriripatakisa kamachänsa?
- ¿Carcelat apsxasaxa kamachapxänsa vino askatiriruxa?
Yaqha jiskt’äwinakampi
- Liyt’añamawa Génesis 39:1-23.
Janiw yaqha chachan warmipampix ikintätati sas qillqat kamachix janixay Joseyax jakkäna ukapachax utjkchïntixa, ¿kunas Joseyar yanapt’äna Potifaran warmipat t’ijtxañatakixa? (Gén. 2:24; 20:3; 39:9.)
- Liyt’añamawa Génesis 40:1-23.
Jehová Diosax vino askatirin samkapat Joseyarux kamsänsa uka tuqit mä juk’a arst’ma (Gén. 40:9-13).
¿T’ant’a luririxa kuns samkasïna, ukat samkapax kamsañs munäna? (Gén. 40:16-19.)
¿Kunjamsa jichhürunakanxa ‘amuyasiri chiqap uywatasti’ Joseyat yatiqasixa? (Gén. 40:8; Sal. 36:9; Juan 17:17; Hech. 17:2, 3.)
¿Uruchasiñax walïskit cristianonakatakixa uk kunjamsa Génesis 40:20 qillqatax qhanañchi? (Ecl. 7:1; Mar. 6:21-28.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn